На основи члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней покраїни Войводини («Службени новини АПВ», число 14/15 и 10/17) и члена 15, 16. и члена 24. пасус 2. Покраїнскей скупштинскей одлуки о покраїнскей управи («Службени новини АПВ», число 37/14, 54/14 – др. oдлука, 37/2016, 29/2017, 24/2019, 66/2020 и 38/2021), покраїнски секретар за образованє, предписаня, управу и национални меншини – национални заєднїци, п р и н о ш и

**ПРАВИЛНЇК**

**О ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ ЗА ФИНАНСОВАНЄ И СОФИНАНСОВАНЄ ПРОГРАМОХ И ПРОЄКТОХ У ОБЛАСЦИ ПРЕДШКОЛСКОГО ВОСПИТАНЯ И ОБРАЗОВАНЯ У АВТОНОМНЕЙ ПОКРАЇНИ ВОЙВОДИНИ**

**Член 1.**

Зоз тим правилнїком ше ушорює способ, условия, приоритети и критериюми за додзельованє буджетних средствох (у дальшим тексту: средства) за финансованє и софинансованє програмох и проєктох предшколского воспитаня и образованя у Автономней покраїни Войводини (у дальшим тексту: АП Войводина), у складзе зоз апроприяциями яки одобрени зоз Одлуку о буджету Автономней покраїни Войводини у рамикох окремного роздїлу Покраїнского секретарияту за образованє, предписаня, управу и национални меншини – национални заєднїци (у дальшим тексту: Секретарият).

**Член 2.**

Право на додзельованє средствох маю єдинки локалней самоуправи на териториї АП Войводини, у мено установох предшколского воспитаня и образованя на териториї АП Войводини чий снователь Република Сербия, автономна покраїна и єдинка локалней самоуправи (у дальшим тексту: хаснователє).

**Член 3.**

Програми и проєкти зоз члена 1. того правилнїка ше финансує и софинансує прейґ конкурса (у дальшим тексту: конкурс), хтори ше розписує найменєй раз у року, у складзе зоз финансийним планом Секретарияту.

Конкурс облапя податки о назви акта на основи хторого ше розписує конкурс, висини вкупних средствох яки предвидзени за додзельованє по конкурсу, о тим хто ше може приявиц на конкурс и за яки наменки, податки о критериюмох по хторих ше будзе ранґовац прияви на конкурсу, способ и термин за подношенє приявох на конкурс, як и другу документацию з яку ше доказує виполнєносц условийох и критериюмох за подношенє прияви на конкурс.

**Член 4.**

Конкурс ше обявює на урядовим интернет-боку Секретарияту, у «Службених новинох Автономней покраїни Войводини» и у єдним з явних глашнїкох хтори закрива цалу територию АП Войводини.

Конкурс ше може обявиц и на язикох националних меншинох – националних заєднїцох хтори ше службено хаснує у роботи орґанох АП Войводини.

**Член 5.**

Прияву на конкурс ше подноши на єдинственим формуларе хтори ше обявює на интернет-боку Секретарияту у чаше хтори по правилу нє може буц кратши як 15 днї по обявйованю конкурса.

Єдна єдинка локалней самоуправи може поднєсц найвецей два прияви, односно конкуровац за найвецей два програми/проєкти.

**Член 6.**

Секретарият затримує право од подношителя прияви, по потреби, питац додатну документацию и информациї.

**Член 7.**

Комисия нє будзе розпатрац:

* нєподполни прияви;
* нєблагочасни прияви;
* нєдошлєбодзени прияви (прияви хтори поднєсли нєовласцени особи и субєкти хтори нє предвидзени зоз конкурсом),
* прияви хтори ше нє одноша на з конкурсом предвидзени наменки зоз члена 10. того правилнїка;
* прияви хтори ше одноша на набавку опреми або отримованє опреми хтора у функциї реализациї проєкта;
* прияви хасновательох хтори у предходним периодзе нє оправдали додзелєни средства прейґ финансийних и наративних звитох;
* прияви хасновательох хтори наративни/финансийни звит о реализациї програмох/проєктох зоз предходного року нє доручели у предвидзених терминох;
* програми односно проєкти чию реализацию нє мож преважно реализовац у чечуцим буджетним року.

**Член 8.**

Покраїнски секретар цо компетентни за роботи образованя (у дальшим тексту: покраїнски секретар) формує Комисию за запровадзованє Конкурса за додзельованє средствох за програми и проєкти у обласци предшколского воспитаня и образованя (у дальшим тексту: Комисия).

Члени Комисиї длужни подписац вияву же нє маю приватни интерес у вязи з роботу и одлучованьом Комисиї, односно зоз запровадзованьом конкурса (вияву о нєиснованю зраженя интересох).

Зраженє интересох иснує кед член Комисиї або члени його фамелиї (малженска або нємалженска пара, дзецко або родитель) заняти або су члени орґана хаснователя хтори участвує на конкурсу або гоч хторого правного субєкта хтори повязани на гоч яки способ зоз тим хасновательом, або у одношеню на тих хасновательох ма гоч яки материялни або нєматериялни интерес, хтори процивни явному интересу и то у случайох фамелийней повязаносци, економских интересох або другого заєднїцкого интереса.

Член Комисиї подписує вияву пред тим як цо поднєє першу дїю у вязи з конкурсом.

У случаю спознаня же ше находзи у зраженю интересох, член Комисиї длужен о тим такой информовац других членох Комисиї и виокремиц ше зоз дальшей роботи Комисиї. О ришованю зраженя интересох, Секретарият одлучує за кажди случай поєдинєчно, а кед утвердзи зраженє интересох, до Комисиї менує нового члена як замену.

Комисия розпатра поднєшени прияви на конкурс.

Комисия утвердзує виполнєносц предписаних условийох на конкурсу.

По розпатраню поднєшених приявох на конкурс, Комисия составя обгрунтоване предкладанє за додзельованє средствох и доручує го покраїнскому секретарови.

**Член 9.**

Покраїнски секретар розпатра предкладанє Комисиї и з Ришеньом одлучує о розподзельованю средствох хасновательом.

Ришенє зоз пасуса 1. того члена конєчне.

Резултати конкурса ше обявює на интернет-боку Секретарияту.

**Член 10.**

При розпатраню приявох на конкурс, Комисия будзе брац до огляду програми и проєкти у обласци предшколского воспитаня и образованя хтори ше одноша на:

1. **Модернизацию воспитно-образовней роботи**

1.а) осучасньованє воспитно-образовней роботи прейґ иновативносци и креативносци шицких учашнїкох,

1.б) фахове усовершованє кадрох (за нєрозвити и винїмково нєрозвити єдинки локалней самоуправи по єдинственей лїстини розвитосци реґионох и єдинкох локалних самоуправох).

1. **Потримовка инклузивному воспитаню и образованю**

2.а) дружтвене уключованє и напредованє дзецох зоз завадзанями у розвою и инвалидитетом и дзецох зоз дружтвено чувствительних ґрупох,

2.б) потримовка дзецох зоз винїмковима способносцами, розвой талантох у складзе зоз їх воспитно-образовнима потребами.

1. **Пестованє мултикултуралносци/интеркултуралносци и традициї, мацеринского язика припаднїкох националних меншинох – националних заєднїцох**
* творенє условийох за медзисобне упознаванє и здобуванє знаня о историї, култури и традициї дзецох припаднїкох розличних националних меншинох – националних заєднїцох.

**Член 11.**

При одредзованю висини средствох за додзельованє, будзе ше применьовац тоти критериюми:

1. Одвит на тему програми/проєкту:
* Цилї и активносци програми/проєкту у складзе зоз приоритетами конкурса
* Цилї програми/проєкту ясни, конкретни и витворлїви
* Активносци реални и адекватни за посцигованє цильох
1. Уплїв предложеней програми/проєкту:
* Велькосц цильней ґрупи
* Видлївосц програми/проєкту
* Отримуюцосц резултатох програми/проєкту
* Уключеносц партнерских институцийох до реализациї програмох/проєктох
1. Компетентносц предкладача и потерашнє искуство:
* Потерашнї искуства у реализациї програмох/проєктох з якима ше доприноши унапредзованю

образовно-воспитней роботи.

 **Член 12.**

Обовязку додзельованя средствох Секретарият пребера на основи контракту хтори заключує зоз єдинку локалней самоуправи, у смислу закона з яким ше ушорює буджетну систему.

**Член 13.**

Зоз цильом провадзеня реализациї програми або проєкту, Секретарият може реализовац мониторинґ нащиви.

За програми або проєкти хтори тирваю длужей як шейсц мешаци и чия вредносц одобрених средствох векша як 500.000,00 динари, як и програми або проєкти хтори тирваю длужей як єден рок, Секретарият реализує найменєй єдну мониторинґ нащиву под час тирваня програми або проєкту, односно найменєй раз рочнє.

Секретарият прави звит о мониторинґ нащиви у чаше дзешец дньох по запровадзеней нащиви.

**Член 14.**

Хаснователь длужен додзелєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох по утвердзеним термину за реализацию наменки, за яку средства додзелєни, зоз припадаюцу документацию хтору оверели одвичательни особи.

Хасновательови хтори нє доручи змист у предписаним термину ше посила опомнуце.

Кед анї по приманю Опомнуца у чаше 8 дньох по його приманю нє доручи комплетни наративни и финансийни звит, хаснователь ма обовязку врациц средства до буджету АПВ и траци право апликовац при розписованю шлїдуюцого конкурса.

Хаснователь ма обовязку достати средства врациц до буджету АП Войводини, кед ше утвердзи же ше средства нє хаснує за реализацию наменки за яку су додзелєни.

У случаю подозривосци же додзелєни средства у дзепоєдних случайох нє хасновани наменково, Секретарият поруша поступок пред компетентну буджетну инспекцию, пре контролу наменкового и законїтого хаснованя средствох.

**Член 15.**

Тот правилнїк ступа на моц по обявйованю у «Службених новинох Автономней покраїни Войводини», а постави ше го и на урядови интернет-бок Покраїнского секретарияту за образованє, предписаня, управу и национални меншини – национални заєднїци.

Зоз дньом ступаня на моц того правилнїка престава важиц Правилнїк o додзельованю буджетних средствох Покраїнского секретарияту за образованє, предписаня, управу и национални меншини – национални заєднїци за финансованє и софинансованє програмох и проєктох у обласци предшколского воспитаня и образованя у AП Войводини («Службени новини АПВ», число 9/19).

ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ И

 НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ

Число: 128-451-110/2023

13.2.2023. року, Нови Сад

Покраїнски секретар,

Жолт Сакалаш